" Bloubaard verwelkom sy vrou " deur HENNING PIETERSE
H.J. Pieterse Bloubaard verwelkom sy vrou Ek wag al soveel dae op jou; kyk hoe maer het ek geword van verlange. My lanings vul die wind groen in, maar my gange is leeg, my gange is leeg. Voëls volg jou heeltyd op jou lang pad waar jy rustig deur blou aande aankom. Jy stap altyd lig, 'n naaldekoker bo 'n vloeiende reënboogsproei. Om my hou klippe asem op. Die son raak agter wasigheid weg. Ek verbeel my ek sien jou reeds newelrig oor my heuwels. Jou topaasoë kyk van ver af koel na jou nuwe woning. Nou is jy eindelik hier, stil een; welkom in my kasteel. Groet my aalwyne, vriendelike wagte of fakkels, op aandag op my mure, en laat my gange jou lok na binne met 'n groen wind deur ons kamers.